Komisijos Reglamentas (EEB) Nr. 1618/81
1981 m. birželio 17 d.
nustatantis bazinius produktus, už kuriuos negali būti atliekamas eksporto grąžinamųjų išmokų išankstinis mokėjimas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 1187/81 [2], ypač į jo 16 straipsnio 6 dalį ir į atitinkamas kitų reglamentų, nustatančių bendrą žemės ūkio produktų rinkų organizavimą, nuostatas,
atsižvelgdama į 1980 m. kovo 4 d. Tarybos reglamentą (EEB) Nr. 565/80 dėl eksporto grąžinamųjų išmokų už žemės ūkio produktus išankstinio mokėjimo [3],
kadangi Reglamento (EEB) Nr. 565/80 4 straipsnio 2 dalis taikoma perdirbtiems produktams ir prekėms, pagamintoms iš bazinių produktų, jeigu panašiems produktams nedraudžiama taikyti įvežimo perdirbti priemonių; kadangi reikėtų parengti minėtų produktų, nurodytų Reglamento (EEB) Nr. 565/80 8 straipsnyje, sąrašą; kadangi įvežimo perdirbti priemones draudžiama taikyti tam tikriems produktams, panašiems į bazinius produktus;
kadangi 1975 m. liepos 28 d. Tarybos reglamentas (EEB) Nr. 1961/75, draudžiantis taikyti įvežimo perdirbti priemones lieso pieno milteliams [4], ir 1975 m. lapkričio 24 d. Tarybos reglamentas (EEB) Nr. 3066/75, draudžiantis taikyti įvežimo perdirbti tvarką sviestui [5], abiejų reglamentų paskutiniai pakeitimai, padaryti Reglamentu (EEB) Nr. 1363/80 [6], neteko galios 1981 m. kovo 31 d.; kadangi reikėtų pakeisti produktų, už kuriuos negali būti išmokamos išankstinės eksporto kompensacijos, sąrašą; kadangi dėl to Komisijos reglamentą (EEB) Nr. 800/80 [7] reikia pripažinti netekusiu galios;
kadangi šiame reglamente numatytos priemonės atitinka visų susijusių vadybos komitetų nuomones,
PRIĖMĖ ŠĮ REGLAMENTĄ:
1 straipsnis
Baziniai produktai, kuriems negali būti taikomos Reglamento (EEB) Nr. 565/80 4 straipsnyje nurodytos priemonės, išvardyti šio reglamento priede.
Tačiau minėtos priemonės pirmiau nurodytiems baziniams produktams negali būti taikomos, tik jei jie skirti naudoti perdirbant produktus, minimus:
a) Reglamento (EEB) Nr. 2727/75 A priede, išskyrus produktus, klasifikuojamus Bendrojo muitų tarifo 23.07 B subpozicijoje;
b) Reglamento (EEB) Nr. 1418/76 [8] su paskutiniais pakeitimais, padarytais Reglamentu (EEB) Nr. 113/80 [9], 1 straipsnio 1 dalies c punkte.
2 straipsnis
Reglamentas (EEB) Nr. 800/80 pripažįstamas netekusiu galios.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. birželio 17 d.